

**Sut i gefnogi eich plentyn:**

Mae ymchwil yn dangos bod rôl rhieni sy’n ymwneud ag addysg eu plant yn allweddol er mwyn gwella’u cyrhaeddiadau a llwyddiannau, yn ogystal a’u ymddygiad a’u presenoldeb cyffredinol.

Mae dysgu o ansawdd uchel yn y cartref yn cyfrannu mwy at ddatblygiad deallusol a chymdeithasol plentyn na swydd, addysg neu incwm rhiant.

Gweler isod ar gyfer rhai awgrymiadau: mae’n bosibl eich bod yn gwneud rhai ohonynt eisoes.

**Arfer gyda’r newid mawr**

* Yn ystod dyddiau cynnar addysg uwchradd, efallai bydd angen ychydig o amser ar eich plentyn i ddod i arfer gyda’r drefn newydd, dilyn amserlen a’r holl gwynebau newydd. Bydd angen rhai wythnosau arnynt i fagu hyder ac ymlacio; byddai deall a chydymdeimlo gyda hyn yn gymorth enfawr iddynt.
* Anogwch eich plentyn i baratoi’r bag a’i wisg ysgol cyn mynd i’r gwely’r noson cynt.
* Ceisiwch sicrhau bod eich plentyn yn bwyta brecwast; mae’n darparu’r egni sy’n hanfodol ar gyfer perfformiad da yn yr ysgol.
* Os ydych yn dod â’ch plentyn i’r ysgol neu os ydynt yn dal bws, sicrhewch bod eich plentyn yn gyfarwydd gyda’r drefn a’r amser teithio. Bydd gwybod pryd i fod yn barod a phryd i adael y tŷ ymlaen llaw yn ei baratoi’n dda am y diwrnod ysgol.
* Gwiriwch bob nos am lythyron, ffurflenni caniatâd neu’r llyfr cyswllt i lofnodi (gweler isod), gan y bydd hyn yn osgoi dryswch yn y bore.

|  |
| --- |
| * Cyngor Cyflym
* Gwnewch gopi o amserlen wythnosol eich plentyn. Bydd yn ddefnyddiol i gael copi rhag ofn iddynt golli’r gwreiddiol, ac hefyd fe allwch helpu i baratoi’r bag bob nos, gan sichrau bod ganddynt popeth sydd eu angen. Byddwch wedyn hefyd yn ymwybodol o ba ddyddiau maent angen dillad ymarfer corff ac yn gallu gwneud yn siwr fod popeth yn lan ac yn barod.
 |

**Offer defnyddiol**

Yn ogystal â’r wisg ysgol a dillad ymarfer corff bydd angen ambell i beth arall fel:

* Cyfrifiannell wyddonol
* Câs pensil a digon o feiros, pensiliau, rwber, pren mesur, naddwr
* Offer Geometraidd/Mathemateg
* Bag sydd yn ddigon mawr ar gyfer y llyfrau/offer ond nid yn rhy fawr iddynt gario o gwmpas trwy’r dydd, bob dydd.
* Geiriaduron Cymraeg-Saesneg & Cymraeg-Ffrangeg

**Gwaith Cartref**

Bydd llyfr cyswllt gan eich plentyn i gofnodi tasgau gwaith cartref. Bydd hefyd yn le cyfle i gofnodi unrhyw negeseuon rhwng yr ysgol a’r cartref. Gofynnwn i chi lofnodi’r llyfr yn wythnosol er mwyn sichrau bod y cyfathrebu mor effeithiol â phosib.

Bydd angen i’ch plentyn i weithio’n fwy annibynnol yn yr ysgol gyfun o gymharu â’r ysgol gynradd, ond bydd eich mewnbwn chi wrth i chi ddangos diddordeb yn dal i fod yn bwysig a bydd hyn yn cynorthwyo eich plentyn i lwyddo.

Chwiliwch am gyfleoedd i drafod gwaith ysgol gyda’ch plentyn; mae plant yn hoffi rhannu’r hyn maent yn ei dysgu. Ceisiwch dod o hyd i themâu sydd o ddiddordeb i’r ddau ohonoch fel bod y sgwrs yn un naturiol.

Gofynnwch os oes unrhywbeth gallwch wneud i hwyluso’r gwaith cartref. Trafodwch trefniant y gwaith. Os oes mwy nag un darn o waith i’w gwblhau erbyn dyddiad penodol, awgrymwch amseru’r gwaith dros gyfnod yn hytrach na’i gwblhau’r noson gynt.

Mae’r isod yn rhoi syniad i chi o faint o amser dylech plentyn dreulio ar waith cartref:

|  |
| --- |
| Bl. 7& 8 rhwng 45 a 90 munud y dydd |
| Bl.9 rhwng 60 a 120 munud y dydd  |
| Bl.10 & 11 rhwng 90 & 150 munud y dydd |

 **Ffyrdd eraill o gefnogi eich plentyn**

Efallai na fyddwch yn darllen gyda’ch plentyn yn yr un ffordd ag yr oeddech yn yr ysgol Gynradd, ond fe allwch barhau i gefnogi arferion darllen da. Trafodwch y llyfrau rydych chi a’ch plentyn yn darllen. Gofynnwch pa lyfrau hoffai eich plentyn dderbyn fel anrhegion pen-blwydd a Nadolig. Ewch i’r llyfrgell gyda’ch plentyn; os oes angen, gofynnwch am gyngor y llyfrgellydd wrth ddewis awduron newydd, neu edrychwch ar y We.

Mae dilyn materion cyfoes yn cynorthwyo gyda gwaith ysgol, felly anogwch eich plentyn i ddarllen papur newydd o leiaf unwaith neu ddwywaith yr wythnos. Dewch o hyd i erthyglau sy’n gysylltiedig gyda gwersi’r ysgol. Os ydy eich plentyn yn ymchwilio am bwnc penodol, awgrymwch iddo/iddi ddefnyddio archifiau papur newydd da neu Wefan y BBC.

Os ydych yn cynllunio diwrnod i’r teulu, ewch i amgueddfa neu galeri sydd yn berthnasol i’r gwaith mae’ch plentyn yn gwneud yn y Gymraeg, Saesneg, Gwyddoniaeth, Celf, Daearyddiaeth neu Hanes – gall hyn fod yn ffordd hwyl o gyfoethogi ac ymhelaethu ar addysg eich plentyn.

* Anogwch ddefnydd o’r Gymraeg yn gymunedol a thu allan yr ysgol drwy cefnogi digwyddiadau Menter Iaith Casnewydd.
* Cytundeb Cartref/Ysgol. Mae’r ddogfen hon yn cynnig cyngor ar sut y gall rhieni a gofalwyr gyd-weithio gyda’r ysgol i sicrhau’r addysg gorau i’w plentyn.

Mae dysgu fel teulu yn gallu dod â manteision arwyddocaol i oedolion a’r plant yn eu gofal. Gall:

* Wella’ch gallu i gefnogi addysg eich plentyn
* Helpu sefydlu diwylliant o ddysgu
* Ddatblygu sgiliau a hyder (oedolion a phlant)
* Eich cynorthwyo i ddeall sut i gefnogi datblygiad sgiliau eich plentyn
* Cytundeb Cartref/Ysgol. Mae’r ddogfen hon yn cynnig cyngor ar sut y gall rhieni a gofalwyr cyd-weithio gyda’r ysgol i sicrhau’r addysg gorau i’w plentyn.

**Cofiwch gysylltu gyda’r ysgol os oes unrhyw broblemau**

